b'\n_START_ARTICLE_\nTa Mok\n_START_PARAGRAPH_\nTa Mok (1926 \xe2\x80\x93 20. hein\xc3\xa4kuuta 2006, oik. Chhit Choen) oli Lounais-Kambod\xc5\xbean komentaja ja veli numero 7 kommunistisen Kambod\xc5\xbean aikana. H\xc3\xa4n syrj\xc3\xa4ytti Pol Potin punakhmerien johdosta vuonna 1997, ja oli puolueen viimeinen johtaja ennen pid\xc3\xa4tyst\xc3\xa4\xc3\xa4n maaliskuussa 1999. Pid\xc3\xa4tyksens\xc3\xa4 j\xc3\xa4lkeen h\xc3\xa4n sai syytteen kansanmurhasta._NEWLINE_Chhit Choen opiskeli buddhalaiseksi munkiksi Phnom Penhiss\xc3\xa4. 1940-luvulla h\xc3\xa4n vastusti aktiivisesti sek\xc3\xa4 Ranskan siirtomaavaltaa ett\xc3\xa4 japanilaisten miehityst\xc3\xa4. H\xc3\xa4n toimi punakhmereiss\xc3\xa4 nimell\xc3\xa4 Ta Mok (suom.  Mok-set\xc3\xa4). H\xc3\xa4n menetti osan jalkaansa taisteluissa vuonna 1970._NEWLINE_Ta Mokista tuli vuonna 1977 armeijan komentaja. T\xc3\xa4ss\xc3\xa4 ominaisuudessa h\xc3\xa4n oli vastuussa kommunistisen Kambod\xc5\xbean ajan puhdistuksista. 30 000 ihmisen joukkomurhasta Angkor Cheyn piiriss\xc3\xa4 h\xc3\xa4n sai lis\xc3\xa4nimen "teurastaja." Kun Vietnam hy\xc3\xb6kk\xc3\xa4si maahan vuonna 1978, Ta Mok vet\xc3\xa4ytyi armeijansa j\xc3\xa4\xc3\xa4nteiden kanssa pohjoiseen._NEWLINE_Vuonna 1997 tapahtuneen punakhmerien hajaannuksen j\xc3\xa4lkeen Ta Mokista tuli yhden ryhmittym\xc3\xa4n johtaja. H\xc3\xa4n pid\xc3\xa4tytti Pol Potin, joka kuoli piilopaikassa syd\xc3\xa4nkohtaukseen. Ta Mok itse pid\xc3\xa4tettiin 6. maaliskuuta 1999 Thaimaan puolella. Kahta p\xc3\xa4iv\xc3\xa4\xc3\xa4 aiemmin YK oli julkistanut raportin, joka suositteli sotarikostuomioistuimen perustamista Kambod\xc5\xbeaan._NEWLINE_Hein\xc3\xa4kuussa 2006 Ta Mok vaipui koomaan, ja kuoli viikkoa my\xc3\xb6hemmin.'